#GuptaLeaks bly aan hapPres. Jacob Zuma tydens sy openingstoespraak by die ANC se nasionale beleidskonferensie in Johannesburg (30 Junie 2017). Foto: ANA Twee bydraes van Daily Maverick oor die sogenaamde #GuptaLeaks kan ’n lang skaduwee werp oor die ANC se beleidskonferensie wat Vrydag begin het. Volgens die jongste onthullings het die Vrystaatse provinsiale regering in effek R30 miljoen bygedra tot die Gupta-troue by Sun City wat destyds tot die onthulling oor die hegte vriendskap tussen pres. Jacob Zuma en die Guptas gelei het. Die onthulling betrek nóg ’n omstrede Vrystaatse projek, die Vrede-suiwelprojek. Hoewel die Guptas deurlopend enige betrokkenheid by die projek ontken het, het #GuptaLeaks nou wel duidelike bande aangetoon. Hiervolgens is R30 miljoen aan ’n dopmaatskappy in Dubai oorbetaal terwyl die geld kort daarna na Suid-Afrika teruggestuur is waar vir die troue betaal is. Die destydse Vrystaatse LUR vir landbou, Mosebenzi Zwane, is intussen as minister van minerale bronne aangestel. Lang vingers word ook na hom gewys in verband met beweerde Gupta-bande. Die Vrystaatse provinsiale regering se optrede jeens die Vrede-projek was deurgaans vreemd. Opposisiepartye het op ondersoeke deur onder meer die openbare beskermer aangedring. Die ouditeur-generaal het groot fout gevind. Aandrang op dissiplinêre optrede teen skuldiges word gewoon geïgnoreer. Die beriggewing van Daily Maverick kan nie anders as om enorme reperkussies te hê nie. Daar word onder meer ’n beskuldigende vinger na ’n bekende en gerekende ouditeursfirma gewys, wat nie net geen fout met die finansiering van die troue kon kry nie, maar waar die betrokke hoof van die firma se afdeling wat dit ondersoek het, die troue as gas bygewoon het en dit as die geleentheid van die millennium beskryf het. Daar sal erg wal gegooi moet word om ander sake wat die firma ondersoek het, nie ook onder verdenking te laat beland nie. Sal premier Ace Magashule hierdie jongste verwikkelings kan oorleef? Magashule en sy twee seuns is reeds tevore by die Guptas betrek. Magashule het hierna die wind van voor gekry toe die minister van polisie op sosiale media ’n striemende aanval op hom geloods het. Oudpremier Mosiuoa Lekota het hierna openlik gesê hy het Magashule destyds as LUR afgedank omdat die LUR staatsgeld gesteel het. Die jongste onthullings kon sekerlik ook nie vir Zuma op ’n slegter tyd gekom het nie. Die burgerregte-organisasie Outa het pas dokumente voltooi wat onder meer aan alle LP’s en die Nasionale Vervolgingsgesag oorhandig gaan word, waarin daar volgens Outa genoeg bewyse is om Zuma krimineel te vervolg. Volgens Outa is sy saak baie versterk deur die #GuptaLeaks tot in daardie stadium. Gaan Zuma die beleidskonferensie oorleef? Selfs al oorleef hy dit nou, sal hy erg gewond wees. Met nog Gupta-lekkasies onderweg kan die wond fataal wees. Terwyl die troue van die millennium met R30 miljoen Vrystaatse belastingbetalersgeld betaal is, was ’n parlementêre afvaardiging wat die Pelonomi- en Universitas-hospitale pas besoek het, geensins beïndruk nie. Skole sukkel om hul subsidies uit die staat te kry, en welsynsorganisasies is kort-kort in die knyp weens die nie-betaling van subsidies.